Nu kan elbiler fra BYD få en drone på taget

BYD har i samarbejde med dronegiganten DJI udviklet et nyt drone-lanceringssystem til elbiler. Systemet, der har fået navnet “Lingyuan”, giver BYD-bilister mulighed for at sende en drone i luften direkte fra bilens tag – selv under kørsel.

Den innovative løsning består af et integreret dronehangar, der er monteret på bilens tag. Når føreren aktiverer systemet via bilens touchskærm, åbner en luge sig, og en platform løfter dronen op i startposition. Herefter kan dronen lette og følge bilen i hastigheder op til 54 km/t. Dronen kan også vende tilbage og lande automatisk, så længe den befinder sig inden for en radius af to kilometer fra bilen. Hangaren fungerer samtidig som en ladestation, så dronen altid er klar til brug.

“Lingyuan” kan tilføjes til alle BYD-modeller og koster 16.000 yuan (cirka 15.548 danske kroner). Pakken inkluderer både dronehangaren og en DJI-drone, som ligner den nyligt lancerede DJI Air 3S. Derudover medfølger en række apps, blandt andet en til video-redigering og en AI-baseret billedgenkendelsesfunktion.

BYD viser deres Lingyuan dronesystem frem.

Systemet er primært designet til det kinesiske marked og blev præsenteret under et event i Shenzhen. BYD har desuden afsløret en ny version af deres Bao 8 SUV, der kommer fabriksmonteret med “Lingyuan” som standard.

Dette er ikke BYD’s første eksperiment med droner til biler. Tidligere har deres luksusmærke Yangwang udviklet en lignende løsning til deres terrængående U8 SUV. Dog er “Lingyuan” langt mere kompakt og brugervenlig.

Også Toyotas luksusbrand, Lexus, har leget med tanken om at bygge en drone ind i deres biler.

Droner har i stigende grad fundet anvendelse i erhvervslivet til opgaver som inspektioner og redningsoperationer. Med “Lingyuan” tager BYD og DJI skridtet videre og bringer droneteknologien ud til almindelige bilister, hvilket åbner op for nye muligheder inden for videooptagelse, overvågning og rekreativ brug.

Nu kan elbiler fra BYD få en drone på taget